અમદાવાદમાં તાત્કાલિક અસરથી આવે એ રીતે શાકમાર્કેટનાં ૫૦૦ મીટર અંતરમાં પાણીપુરીની લારીઓ ઊભી રાખવા પર પોલીસ કમિશ્નરે પ્રતિબંધ મૂક્યો છે. આ પ્રતિબંધ આજ રાત્રે બાર વાગ્યાથી અમલમાં મુકાશે. આ પ્રતિબંધના મધ્યમવર્ગીય સ્ત્રીઓમાં ઉગ્ર પ્રત્યાઘાત પડે તેમ હોઈ પોલીસ કમિશ્નરે એસઆરપીની વધારાની આઠ કંપનીઓ મંગાવી હોવાનું એક અખબારી યાદીમાં જણાવ્યું છે. આ તરફ રમીલાબેન કે જેઓ ઇસનપુર શાકમાર્કેટની રામલખન ભૈયાની સંતોષ પકોડી સેન્ટરની કાયમી ઘરાક છે તેણે ઉગ્ર વિરોધ કરતાં જણાવ્યું હતું કે ‘આ સ્ત્રીઓના સ્વતંત્રતાના અધિકાર પર તરાપ છે. સું અમારે એક કિલોમીટર ચાલીને પકોડી ખાવા જવાનું? રૂપલબેન કે જે પાંચ વર્ષ પહેલાં લગ્ન કરીને ઇસનપુરમાં આવ્યાં ત્યારથી રોજ શાકમાર્કેટની મુલાકાત લે છે, અને બે લીંબુ, મીઠો લીમડો ખરીદી પાણીપુરી ખાઈ ઘેર પાછાં જાય છે, એ આ સમાચારથી હતપ્રભ થઈ ગયા છે.